Serse
Serse er en opera seria i tre akter af Georg Friedrich Händel (HWV 40). Librettoen er en anonym bearbejdelse af Silvio Stampiglias (1664-1725) libretto Il Xerse fra 1694, der igen er baseret på Nicolo Minatos (1627-1698) Il Xerse fra 1654. Uropførelsen af Serse fandt sted i London 1738.
Operaens første arie, Ombra mai fu, synges af perserkongen Xerxes til et platantræ (skal sandsynligvis opfattes som satirisk) og er med tiden blevet en af Händels mest berømte operamelodier. Den er kendt som Händels Largo på trods af betegnelsen 'larghetto' i partituret.